title: DELEGIRANA DIREKTIVA KOMISIJE (EU) .../ o izmjeni, u svrhu prilagodbe znanstvenom i tehničkom napretku, Priloga III. Direktivi 2011/65/EU Europskog parlamenta i Vijeća u pogledu izuzeća za uporabu žive u fluorescentnim žaruljama za druge opće primjene osvjetljenja i posebne primjene

text:
               OBRAZLOŽENJE

               1.KONTEKST DELEGIRANOG AKTA

               Ovom Delegiranom direktivom Komisije izmjenjuje se, u svrhu prilagodbe tehničkom i znanstvenom napretku, Prilog III. Direktivi 2011/65/EU Europskog parlamenta i Vijeća o ograničenju uporabe određenih opasnih tvari u električnoj i elektroničkoj opremi (preinačeno)
                  1
                (Direktiva RoHS). Izmjena se odnosi na izuzeće za određene primjene koje sadržavaju živu u fluorescentnim žaruljama za druge opće primjene osvjetljenja i posebne primjene.

               Direktivom RoHS ograničava se uporaba određenih opasnih tvari u električnoj i elektroničkoj opremi (EEO), kako je navedeno u članku 4. Trenutačno je u Prilogu II. Direktivi RoHS navedeno deset ograničenih tvari: olovo, živa, kadmij, šesterovalentni krom, polibromirani bifenili (PBB), polibromirani difenileteri (PBDE), di(2‑etilheksil) ftalat (DEHP), benzil butil ftalat (BBP), dibutil ftalat (DBP) i diizobutil ftalat (DIBP). U prilozima III. i IV. navode se materijali i komponente EEO-a za posebne primjene koje su izuzete iz ograničenja za tvari iz članka 4. stavka 1.

               Člankom 5. Direktive propisuje se prilagodba priloga III. i IV. znanstvenom i tehničkom napretku, što može obuhvaćati odobrenje, obnavljanje i opoziv izuzeća. U skladu s člankom 5. stavkom 1. točkom (a), izuzeća treba uvrstiti u priloge III. i IV. samo ako se time ne narušava zaštita okoliša i zdravlja predviđena Uredbom (EZ) br. 1907/2006 (REACH)
                  2
                i samo ako ispunjavaju bilo koji od sljedećih uvjeta: i. eliminacija ili zamjena tvari putem izmjena u dizajnu ili materijalima ili komponentama za koje nije potreban ni jedan od materijala ili tvari navedenih u Prilogu II. nije izvediva iz znanstvenih ili tehničkih razloga, ii. pouzdanost zamjenskih tvari nije osigurana, iii. postoji vjerojatnost da ukupno negativno djelovanje na okoliš, zdravlje i sigurnost potrošača uzrokovano zamjenom prevlada ukupne koristi od te zamjene za okoliš, zdravlje i sigurnost potrošača.

               Pri donošenju odluka o izuzećima i njihovu trajanju u obzir se također moraju uzeti raspoloživost zamjenskih tvari i socioekonomski utjecaj zamjene. Pri donošenju odluka o trajanju izuzeća mora se uzeti u obzir svaki potencijalni učinak na inovacije. Kad je to relevantno, mora se uzeti u obzir ukupan učinak izuzeća tijekom cijelog životnog ciklusa proizvoda.

               Člankom 5. stavkom 1. točkom (a) propisuje se i da Komisija mora donijeti pojedinačne delegirane akte da bi se u popise u prilozima III. i IV. uvrstili materijali i komponente EEO-a za posebne primjene. U članku 5. stavku 3. i Prilogu V. opisuje se postupak za podnošenje zahtjeva povezanih s izuzećem.

               2.SAVJETOVANJA PRIJE DONOŠENJA AKTA

               Komisija je od gospodarskih subjekata primila zahtjeve
                  3
                za odobrenje ili obnavljanje izuzeća u skladu s člankom 5. stavkom 3. Direktive RoHS i Prilogom V. toj direktivi.

               Postojećim izuzećem 2(b)(4) iz Priloga III. dopušta se uporaba žive u drugim fluorescentnim žaruljama za druge opće primjene osvjetljenja i posebne primjene (npr. indukcijske žarulje).

               Komisija je primila jedan zahtjev za obnavljanje tog izuzeća 15. siječnja 2015. Podnositelj zahtjeva tvrdio je da se zbog širokog raspona parametara relevantnih za žarulje obuhvaćene izuzećem 2(b)(4), npr. oblika, duljine ili spektra, te žarulje ne mogu lako zamijeniti alternativama sa svjetlećim diodama (LED)
                  4
               . Taj je zahtjev, u kojem se u velikoj mjeri navodi ista argumentacija, obnovljen u siječnju 2020. U skladu sa zahtjevima Direktive RoHS (članak 5. stavak 5. drugi podstavak) izuzeće ostaje valjano sve dok Komisija ne donese odluku o zahtjevu za obnavljanje.

               Kako bi ocijenila zahtjeve za obnavljanje tog izuzeća, Komisija je u lipnju 2015. pokrenula studiju
                  5
               , zaključenu 2016., radi provedbe potrebne tehničke i znanstvene procjene, uključujući osmotjedno internetsko savjetovanje s dionicima
                  6
               . Osim te studije u kojoj su procijenjeni opsežni tehnički i znanstveni podaci i primljeni odgovori, kako je dokumentirano u izvješću o studiji, Komisija je provela dvije dopunske studije/ažuriranja, uz sudjelovanje dionika. Studija objavljena 2019.
                  7
                bila je usmjerena na socioekonomsku procjenu i dostupnost zamjenskih tvari, a ažuriranje na temelju najnovijih brojki i modela provedeno je 2020.
                  8
                Objavljena su završna izvješća o studiji i ažuriranju socioekonomske procjene
                  9
               , a dionici su obaviješteni.

               Komisija se na sastancima stručnjaka održanima 1. rujna 2016., 29. listopada 2018. i 21. listopada 2019. savjetovala sa stručnom skupinom država članica za delegirane akte u skladu s Direktivom RoHS kako bi prikupila stajališta država članica o predviđenom tijeku djelovanja u skladu sa zaključcima ocjenjivanja. Poduzela je sve potrebne postupovne korake u vezi s izuzećima od ograničenja tvari u skladu s člankom 5. stavcima od 3. do 7.
                  10
                Vijeće i Europski parlament obaviješteni su o svim aktivnostima.

               U popratnoj studiji istaknuto je sljedeće:

               ·to izuzeće obuhvaća širok raspon žarulja s različitim funkcijama,

               ·podaci o posebnim vrstama žarulja obuhvaćenima tim izuzećem trenutačno su nedostatni i nema dovoljno informacija o zamjeni žive u tom širokom rasponu primjena. Trenutačno izuzeće trebalo bi produljiti za tri godine kako bi se industriji omogućilo da pripremi detaljnije informacije kojima bi se opravdalo izuzeće za posebne vrste žarulja za koje se smatra da su obuhvaćene pojmom „druge opće primjene osvjetljenja i posebne primjene”,

               ·ima dovoljno informacija da je zamjena žive u dvije posebne primjene obuhvaćene tim izuzećem tehnički izvediva, i to i. u žaruljama koje emitiraju svjetlost nevidljivog spektra i ii. u žaruljama za slučaj nužde, stoga se u studiji preporučuje obnavljanje izuzeća za te primjene na maksimalno razdoblje od pet godina.

               Zaključno, u znanstvenim i tehničkim procjenama, uključujući savjetovanja s dionicima, detaljno je navedeno da su kriteriji za izuzeće i dalje ispunjeni za izuzeće 2(b)(4) jer pouzdane zamjenske tvari još nisu dostupne. Rezultati ocjenjivanja pokazali su i da se izuzećem, kako je revidirano, ne bi narušila zaštita okoliša i zdravlja predviđena Uredbom REACH, u skladu s člankom 5. Direktive 2011/65/EU.

               U skladu sa Smjernicama za bolju regulativu nacrt delegirane direktive objavljen je na portalu za bolju regulativu na razdoblje od četiri tjedna tijekom kojeg se javnost mogla očitovati. Tijekom savjetovanja o nacrtu akta zaprimljene su tri primjedbe. Primjedbe su uzete u obzir, ali procijenjeno je da nije potrebno izmijeniti nacrt.

               3.PRAVNI ELEMENTI DELEGIRANOG AKTA

               Delegiranom direktivom obnavlja se izuzeće 2(b)(4) iz Priloga III. Direktivi 2011/65/EU za uporabu žive u fluorescentnim žaruljama za druge opće primjene osvjetljenja i posebne primjene utvrđivanjem novih razdoblja valjanosti, uključujući za određene posebne primjene obuhvaćene tim izuzećem.

               U procjeni Komisije na temelju popratnih studija i savjetovanja zaključeno je da zahtjev za izuzeće ispunjava barem jedan relevantni kriterij iz članka 5. stavka 1. točke (a) Direktive RoHS kojim se opravdava produljenje izuzeća: živa se ne može pouzdano zamijeniti u kategorijama žarulja obuhvaćenima tim izuzećem.

               Ukratko, uvjeti za izuzeće su ispunjeni i izuzeće 2(b)(4) treba obnoviti. U procjeni je zaključeno i da bi područje primjene izuzeća, s jedne strane, trebalo suziti na detaljnije određene primjene, a da bi, s druge strane, trebalo skratiti trajanje trenutačnog široko definiranog izuzeća kako slijedi: I. na tri godine za žarulje za druge opće primjene osvjetljenja i posebne primjene te na pet godina za II. žarulje koje emitiraju svjetlost nevidljivog spektra i III. žarulje za slučaj nužde.

               Datumi isteka tog izuzeća utvrđeni su u skladu s člankom 5. stavkom 2. prvim podstavkom. Ne očekuje se da će razdoblja valjanosti izuzeća negativno utjecati na inovacije.

               Pravni instrument je delegirana direktiva, što je u skladu s ovlašćujućim pravnim aktom Direktivom 2011/65/EU, posebno s delegiranjem utvrđenim u njezinu članku 5. stavku 1. i članku 20.

               Cilj je Delegirane direktive doprinijeti zaštiti zdravlja ljudi i okoliša te uskladiti odredbe za funkcioniranje unutarnjeg tržišta u području električne i elektroničke opreme dopuštanjem uporabe inače zabranjenih tvari za posebne primjene u skladu s odredbama i pod uvjetima Direktive RoHS te postupkom za prilagodbu priloga III. i IV. znanstvenom i tehničkom napretku.

               Delegirana direktiva ne utječe na proračun EU-a.

               DELEGIRANA DIREKTIVA KOMISIJE (EU) .../…

               оd 13.12.2021.

               o izmjeni, u svrhu prilagodbe znanstvenom i tehničkom napretku, Priloga III. Direktivi 2011/65/EU Europskog parlamenta i Vijeća u pogledu izuzeća za uporabu žive u fluorescentnim žaruljama za druge opće primjene osvjetljenja i posebne primjene

               (Tekst značajan za EGP)

               EUROPSKA KOMISIJA,

               uzimajući u obzir Ugovor o funkcioniranju Europske unije,

               uzimajući u obzir Direktivu 2011/65/EU Europskog parlamenta i Vijeća od 8. lipnja 2011. o ograničenju uporabe određenih opasnih tvari u električnoj i elektroničkoj opremi
                  11
               , a posebno njezin članak 5. stavak 1. točku (a),

               budući da:

               (1)Direktivom 2011/65/EU propisuje se da države članice moraju osigurati da električna i elektronička oprema stavljena na tržište ne sadržava opasne tvari navedene u Prilogu II. toj direktivi. To se ograničenje ne primjenjuje na određene izuzete primjene navedene u Prilogu III. toj direktivi.

               (2)Kategorije električne i elektroničke opreme na koje se primjenjuje Direktiva 2011/65/EU navedene su u Prilogu I. toj direktivi.

               (3)Živa je ograničena tvar navedena u Prilogu II. Direktivi 2011/65/EU.

               (4)Odlukom 2010/571/EU
                  12
                Komisija je, među ostalim, odobrila izuzeće za uporabu žive u drugim linearnim fluorescentnim žaruljama za druge opće primjene osvjetljenja i posebne primjene (npr. indukcijske žarulje) („izuzeće”), koje je trenutačno navedeno kao izuzeće 2(b)(4) u Prilogu III. Direktivi 2011/65/EU. Izuzeće je trebalo isteći 21. srpnja 2016., u skladu s člankom 5. stavkom 2. drugim podstavkom točkom (a) te direktive.

               (5)Izuzećem je obuhvaćena nehomogena skupina žarulja različitih oblika, tehnologija, primjena i namjena. Živa se koristi u cijevi za pražnjenje, koja je ključna za pretvaranje električne energije u svjetlost.

               (6)Komisija je 15. siječnja 2015. primila zahtjev za obnavljanje izuzeća („zahtjev za obnavljanje”), to jest u roku iz članka 5. stavka 5. Direktive 2011/65/EU, koji je 20. siječnja 2020. ažuriran dodatnim zahtjevom za obnavljanje. U skladu s člankom 5. stavkom 5. te direktive, izuzeće ostaje valjano do donošenja odluke o zahtjevu za obnavljanje.

               (7)U ocjenjivanju zahtjeva za obnavljanje, pri kojem su u obzir uzeti dostupnost zamjenskih tvari i socioekonomski učinak zamjene, zaključeno je da zamjena ili uklanjanje žive u predmetnim primjenama trenutačno nisu tehnički izvedivi. U skladu s člankom 5. stavkom 7. Direktive 2011/65/EU u okviru tog ocjenjivanja provedena su savjetovanja s dionicima. Primjedbe primljene tijekom tih savjetovanja objavljene su na posebnoj internetskoj stranici.

               (8)Izuzeće je u skladu s Uredbom (EZ) br. 1907/2006 Europskog parlamenta i Vijeća
                  13
                i stoga se njime ne narušava zaštita okoliša i zdravlja koja je njome predviđena.

               (9)Stoga je primjereno odobriti obnavljanje izuzeća uzimajući u obzir opći cilj da bi izuzeća od ograničenja za određene posebne materijale ili komponente trebala biti ograničena u njihovu području primjene i trajanju kako bi se postiglo postupno ukidanje opasnih tvari u EEO-u.

               (10)Kako bi se omogućila pravovremena ponovna procjena dostupnosti zamjenskih žarulja koje ne sadržavaju živu za širok raspon vrsta žarulja obuhvaćenih tim izuzećem, primjereno je odobriti obnavljanje izuzeća na ograničeno razdoblje od tri godine.  Međutim, za posebne kategorije žarulja, odnosno žarulje koje emitiraju svjetlost nevidljivog spektra (novi podunos 2(b)(4)-II u Prilogu III.) i žarulje za slučaj nužde (novi podunos 2(b)(4)-III u Prilogu III.), postoji dovoljno informacija da je zamjena u narednim godinama tehnički neizvediva te bi za te kategorije žarulja trebalo biti opravdano razdoblje valjanosti od pet godina, u skladu s člankom 5. stavkom 2. prvim podstavkom Direktive 2011/65/EU. Imajući na umu rezultate stalnih nastojanja da se pronađu pouzdane zamjene, razdoblje trajanja izuzeća ne bi trebalo negativno utjecati na inovacije.

               (11)Direktivu 2011/65/EU trebalo bi stoga na odgovarajući način izmijeniti,

               DONIJELA JE OVU DIREKTIVU:

               Članak 1.

               Prilog III. Direktivi 2011/65/EU mijenja se kako je utvrđeno u Prilogu ovoj Direktivi.

               Članak 2.

               1.Države članice najkasnije do [posljednjeg dana šestog mjeseca nakon datuma stupanja na snagu ove Direktive] donose i objavljuju zakone i druge propise koji su potrebni radi usklađivanja s ovom Direktivom. One Komisiji odmah dostavljaju tekst tih odredaba.

               One te odredbe primjenjuju od [posljednjeg dana šestog mjeseca nakon datuma stupanja na snagu ove Direktive + 1 dan].

               Kada države članice donose te odredbe, one sadržavaju upućivanje na ovu Direktivu ili se na nju upućuje prilikom njihove službene objave. Države članice određuju načine tog upućivanja.

               2.Države članice Komisiji dostavljaju tekst glavnih odredaba nacionalnog prava koje donesu u području na koje se odnosi ova Direktiva.

               Članak 3.

               Ova Direktiva stupa na snagu dvadesetog dana od dana objave u Službenom listu Europske unije.

               Članak 4.

               Ova je Direktiva upućena državama članicama.

               Sastavljeno u Bruxellesu 13.12.2021.

                     Za Komisiju

                     Predsjednica
                     Ursula VON DER LEYEN

                     (1)

                        SL L 174, 1.7.2011., str. 88.

                     (2)

                        SL L 396, 30.12.2006., str. 1.

                     (3)

                        Popis je dostupan na:
                  https://ec.europa.eu/environment/topics/waste-and-recycling/rohs-directive/implementation-rohs-directive_hr
                  .

                     (4)

                  https://rohs.exemptions.oeko.info/fileadmin/user_upload/RoHS_Pack_9/Exemption_2_b__34_/
                  Lighting_Europe/2b4_LE_RoHS_Exemption__Req_Final.pdf
                  .

                     (5)

                        Završno izvješće o studiji dostupno je na
                  https://op.europa.eu/hr/publication-detail/-/publication/a3fdcc8c-4273-11e6-af30-01aa75ed71a1
                  .

                     (6)

                        Razdoblje savjetovanja: od 21. kolovoza 2015. do 16. listopada 2015.,
                  https://rohs.exemptions.oeko.info
                  .

                     (7)

                  https://rohs.exemptions.oeko.info/fileadmin/user_upload/reports/FWCW_RoHS_Lamps_
                  SEA_20190729_Final.pdf

                     (8)

                     https://op.europa.eu/en/publication-detail/-/publication/f44f2383-dd0a-11ea-adf7-01aa75ed71a1/language-en/format-PDF/source-146144383

                  , s početkom na stranici br. 92.

                     (9)

                     https://ec.europa.eu/environment/topics/waste-and-recycling/rohs-directive/implementation-rohs-directive_hr
                     .

                     (10)

                        Popis potrebnih administrativnih koraka dostupan je na
                  internetskoj stranici Komisije
                  . U Međuinstitucijskom registru delegiranih akata na adresi
                  https://webgate.ec.europa.eu/regdel/#/home
                   može se vidjeti u kojoj se fazi postupka nalaze nacrti delegiranih akata.

                     (11)

                        SL L 174, 1.7.2011., str. 88.

                     (12)

                        Odluka Komisije 2010/571/EU od 24. rujna 2010. o izmjeni, u svrhu prilagodbe znanstvenom i tehničkom napretku, Priloga Direktivi 2002/95/EZ Europskog parlamenta i Vijeća u pogledu izuzeća za primjene koje sadržavaju olovo, živu, kadmij, šesterovalentni krom, polibromirane bifenile ili polibromirane difeniletere (SL L 251, 25.9.2010., str. 28.).

                     (13)

                        Uredba (EZ) br. 1907/2006 Europskog parlamenta i Vijeća od 18. prosinca 2006. o registraciji, evaluaciji, autorizaciji i ograničavanju kemikalija (REACH) i osnivanju Europske agencije za kemikalije te o izmjeni Direktive 1999/45/EZ i stavljanju izvan snage Uredbe Vijeća (EEZ) br. 793/93 i Uredbe Komisije (EZ) br. 1488/94 kao i Direktive Vijeća 76/769/EEZ i direktiva Komisije 91/155/EEZ, 93/67/EEZ, 93/105/EZ i 2000/21/EZ (SL L 396, 30.12.2006., str. 1.).

    ---documentbreak---

               PRILOG

               U Prilogu III. Direktivi 2011/65/EU, unos 2(b)(4) zamjenjuje se sljedećim:

                        Izuzeće

                        Područje primjene i razdoblja primjenjivosti

                        „2(b)(4)-I

                        Žarulje za druge opće primjene osvjetljenja i posebne primjene (npr. indukcijske žarulje): 15 mg

                        Istječe [Ured za publikacije: tri godine nakon objave Delegirane direktive u Službenom listu]

                        2(b)(4)-II

                        Žarulje koje emitiraju prvenstveno svjetlost ultraljubičastog spektra: 15 mg

                        Istječe [Ured za publikacije: pet godina nakon objave Delegirane direktive u Službenom listu]

                        2(b)(4)-III

                        Žarulje za slučaj nužde: 15 mg

                        Istječe [pet godina nakon objave Delegirane direktive u Službenom listu]”


title: DELEGIRANA DIREKTIVA KOMISIJE (EU) .../ o izmjeni, u svrhu prilagodbe znanstvenom i tehničkom napretku, Priloga III. Direktivi 2011/65/EU Europskog parlamenta i Vijeća u pogledu izuzeća za uporabu žive u linearnim fluorescentnim žaruljama s dva podnoška za opće primjene osvjetljenja

text:
               OBRAZLOŽENJE

               1.KONTEKST DELEGIRANOG AKTA

               Ovom Delegiranom direktivom Komisije izmjenjuje se, u svrhu prilagodbe tehničkom i znanstvenom napretku, Prilog III. Direktivi 2011/65/EU Europskog parlamenta i Vijeća o ograničenju uporabe određenih opasnih tvari u električnoj i elektroničkoj opremi (preinačeno)
                  1
                (Direktiva RoHS). Izmjena se odnosi na određene primjene koje sadržavaju živu u linearnim fluorescentnim žaruljama s dva podnoška za opće primjene osvjetljenja.

               Direktivom RoHS ograničava se uporaba određenih opasnih tvari u električnoj i elektroničkoj opremi (EEO), kako je navedeno u članku 4. Trenutačno je u Prilogu II. Direktivi navedeno deset ograničenih tvari: olovo, živa, kadmij, šesterovalentni krom, polibromirani bifenili (PBB), polibromirani difenileteri (PBDE), di(2‑etilheksil) ftalat (DEHP), benzil butil ftalat (BBP), dibutil ftalat (DBP) i diizobutil ftalat (DIBP). U prilozima III. i IV. navode se materijali i komponente EEO-a za posebne primjene koje su izuzete iz ograničenja za tvari iz članka 4. stavka 1.

               Člankom 5. Direktive propisuje se prilagodba priloga III. i IV. znanstvenom i tehničkom napretku, što može obuhvaćati odobrenje, obnavljanje ili opoziv izuzeća. U skladu s člankom 5. stavkom 1. točkom (a), izuzeća treba uvrstiti u priloge III. i IV. samo ako se time ne narušava zaštita okoliša i zdravlja predviđena Uredbom (EZ) br. 1907/2006 (REACH)
                  2
                i samo ako ispunjavaju bilo koji od sljedećih uvjeta: i. eliminacija ili zamjena tvari putem izmjena u dizajnu ili materijalima ili komponentama za koje nije potreban ni jedan od materijala ili tvari navedenih u Prilogu II. nije izvediva iz znanstvenih ili tehničkih razloga, ii. pouzdanost zamjenskih tvari nije osigurana, iii. postoji vjerojatnost da ukupno negativno djelovanje na okoliš, zdravlje i sigurnost potrošača uzrokovano zamjenom prevlada ukupne koristi od te zamjene za okoliš, zdravlje i sigurnost potrošača.

               Pri donošenju odluka o izuzećima i njihovu trajanju u obzir se također moraju uzeti raspoloživost zamjenskih tvari i socioekonomski utjecaj zamjene. Pri donošenju odluka o trajanju izuzeća mora se uzeti u obzir svaki potencijalni učinak na inovacije. Prema potrebi, treba primijeniti pristup cijelog životnog ciklusa proizvoda da bi se ocijenio ukupan učinak izuzeća.

               U članku 5. stavku 1. navodi se i da Komisija mora donijeti pojedinačne delegirane akte kako bi se u popise u prilozima III. i IV. uvrstili ili, prema potrebi, izbrisali materijali i komponente EEO-a za posebne primjene. U članku 5. stavku 3. i Prilogu V. opisuje se postupak za podnošenje zahtjeva povezanih s izuzećem.

               2.SAVJETOVANJA PRIJE DONOŠENJA AKTA

               Komisija je od gospodarskih subjekata primila zahtjeve
                  3
                za odobrenje ili obnavljanje izuzeća u skladu s člankom 5. stavkom 3. i Prilogom V. Direktivi RoHS.

               Postojećim izuzećem 2(a) unosima od (1) do (5) iz Priloga III. dopušta se uporaba žive u linearnim fluorescentnim žaruljama s dva podnoška za opće primjene osvjetljenja koja ne premašuje sljedeće vrijednosti (po žarulji):

               2(a)(1) Trokrake fosforne s normalnim životnim vijekom i promjerom cijevi < 9 mm (npr. T2): 4 mg,

               2(a)(2) Trokrake fosforne s normalnim životnim vijekom i promjerom cijevi ≥ 9 mm i ≤ 17 mm (npr. T5): 3 mg,

               2(a)(3) Trokrake fosforne s normalnim životnim vijekom i promjerom cijevi > 17 mm i ≤ 28 mm (npr. T8): 3,5 mg,

               2(a)(4) Trokrake fosforne s normalnim životnim vijekom i promjerom cijevi > 28 mm (npr. T12): 3,5 mg,

               2(a)(5) Trokrake fosforne s dugim životnim vijekom (≥ 25 000 h): 5 mg.

               Komisija je primila dva zahtjeva za obnavljanje tog izuzeća u prosincu 2014. i siječnju 2015. Jedan zahtjev obnovljen je s dodatnim informacijama u siječnju 2020. Podnositelji zahtjeva u biti su tvrdili da zamjenske tvari za sve predmetne primjene nisu dostupne. Jedan podnositelj zahtjeva naveo je da iako su alternative sa svjetlećim diodama (LED) koje ne sadržavaju živu sve više dostupne na tržištu EU-a, one nisu uvijek potpuno kompatibilna zamjena za širok raspon linearnih fluorescentnih žarulja (LFL) za potrošače i profesionalne krajnje korisnike
                  4
               . Drugi podnositelj zahtjeva imao je otprilike iste argumente
                  5
               .

               U skladu sa zahtjevima Direktive RoHS (članak 5. stavak 5. drugi podstavak) izuzeće ostaje valjano sve dok Komisija ne donese odluku o zahtjevu za obnavljanje.

               Kako bi ocijenila zahtjeve za obnavljanje tog izuzeća, Komisija je u lipnju 2015. pokrenula studiju
                  6
               , zaključenu 2016., radi provedbe potrebne tehničke i znanstvene procjene, uključujući osmotjedno internetsko savjetovanje s dionicima
                  7
               . Osim te studije, u kojoj su procijenjeni opsežni tehnički i znanstveni podaci i primljeni odgovori, kako je dokumentirano u izvješću o studiji, Komisija je provela dvije dopunske studije/ažuriranja, uz sudjelovanje dionika. Studija objavljena 2019.
                  8
                bila je usmjerena na socioekonomsku procjenu i dostupnost zamjenskih tvari, a ažuriranje na temelju najnovijih brojki i modela provedeno je 2020.
                  9
                Objavljena su završna izvješća o studiji i ažuriranju socioekonomske procjene
                  10
               , a dionici su obaviješteni.

               Komisija se na sastancima stručnjaka održanima 1. rujna 2016., 29. listopada 2018. i 21. listopada 2019. savjetovala sa stručnom skupinom država članica za delegirane akte u skladu s Direktivom RoHS. Komisija je, osim toga, u srpnju 2020. pisanim savjetovanjem obavijestila stručnu skupinu država članica o ažuriranju socioekonomske procjene iz 2020. i prikupila stajališta država članica o predloženom tijeku djelovanja. Poduzela je sve potrebne postupovne korake u vezi s izuzećima od ograničenja tvari u skladu s člankom 5. stavcima od 3. do 7.
                  11
                Vijeće i Europski parlament obaviješteni su o svim aktivnostima.

               U popratnoj studiji istaknute su sljedeće tehničke informacije i procjene:

               ·u studiji iz razdoblja 2015.–2016. zaključeno je da su pouzdane zamjenske tvari koje ne sadržavaju živu dostupne na tržištu Europske unije. Studija je pružila brojne dokaze da je zamjena žive u kategorijama žarulja obuhvaćenima izuzećem znanstveno i tehnički izvediva,

               ·ažurirane studije iz 2019. i 2020. bile su usmjerene na dostupnost zamjenskih tvari i socioekonomski učinak zamjene. Ažuriranja su pokazala da ukupni troškovi zamjene uvelike ovise o udjelu žarulja dostupnih na tržištu kao zamjena te da bi se troškovi zamjene relativno brzo nadoknadili koristima koje proizlaze iz povezane uštede energije. Ažuriranje socioekonomske procjene iz 2020. pokazalo je da bi se, ukupno, zamjenom žive LED alternativama u kategorijama žarulja koje se procjenjuju izbjeglo stavljanje 2 882 kg žive u žaruljama na tržište EU-a
                  12
               . Općenito, preuranjeno stvaranje električnog i elektroničkog otpada zbog potrebe za zamjenom žica i žarulja za određene kategorije žarulja neutraliziralo bi se izbjegavanjem uporabe žive u budućnosti i ostvarivanjem znatnih ušteda energije
                  13
               . Zaključno, u znanstvenim i tehničkim procjenama, uključujući savjetovanja s dionicima, navedeno je da trenutačno nije ispunjen nijedan kriterij za izuzeće kad je riječ o izuzeću 2(a) od (1) do (5). Nadalje, dokumentirana je dostupnost zamjenskih tvari, a izračuni na temelju socioekonomskog učinka zamjene pokazali su da bi došlo do općenitih ušteda te koristi za okoliš, zdravlje i sigurnost potrošača.

               Zaključno, u znanstvenim i tehničkim procjenama, uključujući savjetovanja s dionicima, navedeno je da trenutačno nije ispunjen nijedan kriterij za izuzeće kad je riječ o izuzeću 2(a) od (1) do (5). Dokumentirana je dostupnost zamjenskih tvari, a izračuni na temelju socioekonomskog učinka zamjene pokazali su da bi došlo do općenitih ušteda te koristi za okoliš, zdravlje i sigurnost potrošača.

               U skladu sa Smjernicama za bolju regulativu nacrt delegirane direktive objavljen je na portalu za bolju regulativu na razdoblje od četiri tjedna tijekom kojeg se javnost mogla očitovati. Tijekom savjetovanja o nacrtu akta zaprimljene su 23 primjedbe. Primjedbe su uzete u obzir, ali procijenjeno je da nije potrebno izmijeniti nacrt.

               3.PRAVNI ELEMENTI DELEGIRANOG AKTA

               Na temelju članka 5. stavka 1. Delegiranom direktivom opoziva se izuzeće 2(a) unosi od (1) do (5) iz Priloga III. Direktivi 2011/65/EU za uporabu žive u određenim primjenama.

               U procjeni Komisije na temelju popratnih studija i savjetovanja zaključeno je da zahtjev za izuzeće ne ispunjava nijedan kriterij iz članka 5. stavka 1. točke (a) Direktive RoHS kojim se opravdava produljenje izuzeća: živa se može zamijeniti pouzdanim zamjenskim tvarima u kategorijama žarulja obuhvaćenima tim izuzećem, što je znanstveno i tehnički izvedivo, a postoje dokazi da ukupni učinak zamjene na okoliš, zdravlje i sigurnost potrošača jasno nadmašuje bilo kakav negativan učinak. Zamjenom se ne bi samo izbjeglo stavljanje znatnih količina žive na tržište EU-a nego bi se ostvarile i uštede energije te poticale inovacije
                  14
               . Ta procjena proizlazi iz najnovijih tehničkih i znanstvenih dokaza te ažuriranih informacija o tržištu uključenih u prethodno navedene popratne studije. Ukratko, uvjeti za izuzeće više nisu ispunjeni, a unose 2(a) od (1) do (5) treba izbrisati u skladu s člankom 5. stavkom 1. točkom (b).

               Datum isteka tog izuzeća utvrđuje se u skladu s člankom 5. stavkom 6. Direktive RoHS kojim se propisuje da, u slučaju opoziva izuzeća, ono prestaje vrijediti najranije 12 mjeseci, a najkasnije 18 mjeseci nakon datuma te odluke. Za izuzeće 2(a) unose (1), (4) i (5) ne postoje posebni elementi koji bi opravdali određivanje datuma duljeg od najranijeg datuma isteka, 12 mjeseci nakon datuma odluke. Međutim, za izuzeća 2(a) unose (2) („LFL žarulje T5”) i (3) („LFL žarulje T8”) predlaže se prijelazno razdoblje od 18 mjeseci. To je najdulje moguće prijelazno razdoblje za odluku kojom se opoziva izuzeće na temelju procjene u odnosu na kriterije Direktive RoHS i kojom se u potpunosti uzimaju u obzir manja dostupnost zamjenskih tvari i socioekonomski učinak zamjene. Pri odobravanju maksimalnog mogućeg prijelaznog razdoblja uzima se u obzir i činjenica da se to izuzeće primjenjuje na veliku količinu žarulja te se time osigurava dovoljno vremena da se poduzmu potrebne mjere u pogledu novih žarulja koje sadržavaju živu koje se ne smiju stavljati na tržište EU-a nakon datuma isteka izuzeća.

               Pravni instrument je delegirana direktiva, što je u skladu s ovlašćujućim pravnim aktom Direktivom 2011/65/EU, posebno s delegiranjem utvrđenim u njezinu članku 5. stavku 1. i članku 20. U skladu s uobičajenom praksom za delegirane direktive koje se odnose na izuzeća iz Direktive RoHS njome se utvrđuje rok od šest mjeseci nakon stupanja na snagu.

               Cilj je Delegirane direktive doprinijeti zaštiti zdravlja ljudi i okoliša te uskladiti odredbe za funkcioniranje unutarnjeg tržišta u području električne i elektroničke opreme opozivom izuzeća za uporabu inače zabranjenih tvari za posebne primjene u skladu s odredbama i pod uvjetima Direktive RoHS te postupkom za prilagodbu priloga III. i IV. znanstvenom i tehničkom napretku.

               Delegirana direktiva ne utječe na proračun EU-a.

               DELEGIRANA DIREKTIVA KOMISIJE (EU) .../…

               оd 16.12.2021.

               o izmjeni, u svrhu prilagodbe znanstvenom i tehničkom napretku, Priloga III. Direktivi 2011/65/EU Europskog parlamenta i Vijeća u pogledu izuzeća za uporabu žive u linearnim fluorescentnim žaruljama s dva podnoška za opće primjene osvjetljenja

               (Tekst značajan za EGP)

               EUROPSKA KOMISIJA,

               uzimajući u obzir Ugovor o funkcioniranju Europske unije,

               uzimajući u obzir Direktivu 2011/65/EU Europskog parlamenta i Vijeća od 8. lipnja 2011. o ograničenju uporabe određenih opasnih tvari u električnoj i elektroničkoj opremi
                  15
               , a posebno njezin članak 5. stavak 1. točku (b),

               budući da:

               (1)Direktivom 2011/65/EU propisuje se da države članice moraju osigurati da električna i elektronička oprema stavljena na tržište ne sadržava opasne tvari navedene u Prilogu II. toj direktivi. To se ograničenje ne primjenjuje na određene izuzete primjene, koje su navedene u Prilogu III. Direktivi.

               (2)Kategorije električne i elektroničke opreme na koje se primjenjuje Direktiva 2011/65/EU navedene su u Prilogu I. toj direktivi.

               (3)Živa je ograničena tvar navedena u Prilogu II. Direktivi 2011/65/EU.

               (4)Odlukom 2010/571/EU
                  16
                Komisija je, među ostalim, odobrila izuzeće za uporabu žive u linearnim fluorescentnim žaruljama s dva podnoška za opće primjene osvjetljenja („izuzeće”), koje je trenutačno navedeno kao izuzeće 2(a)(1), 2(a)(2), 2(a)(3), 2(a)(4) i 2(a)(5) u Prilogu III. Direktivi 2011/65/EU. Izuzeće je trebalo isteći 21. srpnja 2016. u skladu s člankom 5. stavkom 2. drugim podstavkom točkom (a) te direktive.

               (5)Živa se koristi u linearnim fluorescentnim žaruljama s dva podnoška za opće primjene osvjetljenja za proizvodnju ultraljubičastog svjetla, koje se zatim pretvara u vidljivo svjetlo s pomoću fluorescentnog sloja na žarulji.

               (6)Komisija je 19. prosinca 2014. i 15. siječnja 2015. primila dva zahtjeva za obnavljanje izuzeća („zahtjevi za obnavljanje”), to jest u roku iz članka 5. stavka 5. Direktive 2011/65/EU, od kojih je jedan ažuriran obnovljenim zahtjevom 20. siječnja 2020. U skladu s člankom 5. stavkom 5. drugim podstavkom Direktive 2011/65/EU izuzeće ostaje valjano do donošenja odluke o zahtjevu za obnavljanje.

               (7)U ocjenjivanju zahtjevâ za obnavljanje, pri kojem su u obzir uzeti dostupnost zamjenskih tvari i socioekonomski učinak zamjene, zaključeno je da su dovoljno pouzdane zamjenske tvari koje ne sadržavaju živu postale dostupne za vrste žarulja obuhvaćene izuzećem te da je zamjena žive u tim žaruljama znanstveno i tehnički izvediva. Nadalje, u tom je ocjenjivanju zaključeno da bi koristi od zamjene jasno nadmašile bilo kakav negativan učinak.

               (8)U skladu s člankom 5. stavkom 7. Direktive 2011/65/EU u okviru ocjenjivanja zahtjevâ za obnavljanje provedena su savjetovanja s dionicima. Primjedbe primljene tijekom tih savjetovanja objavljene su na posebnoj internetskoj stranici.

               (9)Budući da uvjeti iz članka 5. stavka 1. točke (a) Direktive 2011/65/EU više nisu ispunjeni, zahtjev za obnavljanje trebao bi biti odbijen. U skladu s člankom 5. stavkom 6. te direktive trebalo bi utvrditi datume isteka izuzeća.

               (10)Direktivu 2011/65/EU trebalo bi stoga na odgovarajući način izmijeniti,

               DONIJELA JE OVU DIREKTIVU:

               Članak 1.

               Prilog III. Direktivi 2011/65/EU mijenja se kako je utvrđeno u Prilogu ovoj Direktivi.

               Članak 2.

               1.Države članice najkasnije do [posljednjeg dana šestog mjeseca nakon datuma stupanja na snagu ove Direktive] donose i objavljuju zakone i druge propise koji su potrebni radi usklađivanja s ovom Direktivom. One Komisiji odmah dostavljaju tekst tih odredaba.

               One te odredbe primjenjuju od [posljednjeg dana šestog mjeseca nakon datuma stupanja na snagu ove Direktive + 1 dan].

               Kada države članice donose te odredbe, one sadržavaju upućivanje na ovu Direktivu ili se na nju upućuje prilikom njihove službene objave. Države članice određuju načine tog upućivanja.

               2.Države članice Komisiji dostavljaju tekst glavnih odredaba nacionalnog prava koje donesu u području na koje se odnosi ova Direktiva.

               Članak 3.

               Ova Direktiva stupa na snagu dvadesetog dana od dana objave u Službenom listu Europske unije.

               Članak 4.

               Ova je Direktiva upućena državama članicama.

               Sastavljeno u Bruxellesu 16.12.2021.

                     Za Komisiju

                     Predsjednica
                     Ursula VON DER LEYEN

                     (1)

                        SL L 174, 1.7.2011., str. 88.

                     (2)

                        SL L 396, 30.12.2006., str. 1.

                     (3)

                        Popis je dostupan na:
                  https://ec.europa.eu/environment/topics/waste-and-recycling/rohs-directive/implementation-rohs-directive_hr
                  .

                     (4)

                        https://rohs.exemptions.oeko.info/fileadmin/user_upload/RoHS_Pack_9/Exemption_2_a__15_/
                     Lighting_Europe/2a1_LE_RoHS_Exemption__Req_Final.pdf

                     (5)

                        https://rohs.exemptions.oeko.info/fileadmin/user_upload/RoHS_Pack_9/Exemption_2_a__15_/
                     NARVA/01_02_a__2b3_4a.pdf

                     (6)

                        Završno izvješće o studiji dostupno je na
                  https://op.europa.eu/hr/publication-detail/-/publication/a3fdcc8c-4273-11e6-af30-01aa75ed71a1
                  .

                     (7)

                        Razdoblje savjetovanja: od 21. kolovoza 2015. do 16. listopada 2015.,
                  https://rohs.exemptions.oeko.info
                  .

                     (8)

                  https://rohs.exemptions.oeko.info/fileadmin/user_upload/reports/FWCW_RoHS_Lamps_SEA_
                  20190729_Final.pdf

                     (9)

                     https://op.europa.eu/en/publication-detail/-/publication/f44f2383-dd0a-11ea-adf7-01aa75ed71a1/language-en/format-PDF/source-146144383

                  , s početkom na stranici br. 92.

                     (10)

                     https://ec.europa.eu/environment/topics/waste-and-recycling/rohs-directive/implementation-rohs-directive_hr
                     .

                     (11)

                        Popis potrebnih administrativnih koraka dostupan je na
                  internetskoj stranici Komisije
                  . U Međuinstitucijskom registru delegiranih akata na adresi
                  https://webgate.ec.europa.eu/regdel/#/home
                   može se vidjeti u kojoj se fazi postupka nalaze nacrti delegiranih akata.

                     (12)

                        Ažuriranje socioekonomske procjene iz 2020. uključivalo je kompaktne fluorescentne žarulje bez integrirane predspojne naprave (CFLni), linearne fluorescentne žarulje s promjerom cijevi 9–17 mm (npr. T5) i 17–28 mm (npr. T8).

                     (13)

                        Isto.

                     (14)

                        Proizvodi obuhvaćeni područjem primjene uređeni su i Uredbom Komisije (EU) 2019/2020 od 1. listopada 2019. o utvrđivanju zahtjeva za ekološki dizajn za izvore svjetlosti i zasebne predspojne naprave, što se primjenjuje od 1. rujna 2021. Za razliku od Direktive 2011/65/EU, zakonodavstvom o ekološkom dizajnu ne ograničavaju se tvari u proizvodima, već se utvrđuju zahtjevi za energetsku učinkovitost koje treba poštovati kako bi se proizvodi mogli staviti na tržište. Kompaktne fluorescentne žarulje (CFL) s integriranim predspojnim napravama (CFLi) neće se de facto stavljati na tržište od 1. rujna 2021. zbog neusklađenosti s tim zahtjevima za energetsku učinkovitost. U Uredbi Komisije (EU) 2019/2020 sadržaj žive smatra se važnim ekološkim aspektom u životnom ciklusu izvora svjetlosti, ali navodi se da je uporaba opasnih tvari, uključujući živu u izvorima svjetlosti, uređena Direktivom 2011/65/EU.

                     (15)

                        SL L 174, 1.7.2011., str. 88.

                     (16)

                        Odluka Komisije 2010/571/EU od 24. rujna 2010. o izmjeni, u svrhu prilagodbe znanstvenom i tehničkom napretku, Priloga Direktivi 2002/95/EZ Europskog parlamenta i Vijeća u pogledu izuzeća za primjene koje sadržavaju olovo, živu, kadmij, šesterovalentni krom, polibromirane bifenile ili polibromirane difeniletere (SL L 251, 25.9.2010., str. 28.).

    ---documentbreak---

               PRILOG

               U Prilogu III. Direktivi 2011/65/EU, unosi 2(a), 2(a)(1), 2(a)(2), 2(a)(3), 2(a)(4) i 2(a)(5) zamjenjuju se sljedećim:

                        Izuzeće

                        Područje primjene i razdoblja primjenjivosti

                        „2(a)

                        Živa u linearnim fluorescentnim žaruljama s dva podnoška za opće primjene osvjetljenja koja (po žarulji) ne premašuje:

                        2(a)(1)

                        Trokrake fosforne s normalnim životnim vijekom i promjerom cijevi < 9 mm (npr. T2): 4 mg

                        Istječe [Ured za publikacije: 12 mjeseci nakon objave Delegirane direktive u Službenom listu]

                        2(a)(2)

                        Trokrake fosforne s normalnim životnim vijekom i promjerom cijevi ≥ 9 mm i ≤ 17 mm (npr. T5): 3 mg

                        Istječe [Ured za publikacije: 18 mjeseci nakon objave Delegirane direktive u Službenom listu]

                        2(a)(3)

                        Trokrake fosforne s normalnim životnim vijekom i promjerom cijevi > 17 mm i ≤ 28 mm (npr. T8): 3,5 mg

                        Istječe [Ured za publikacije: 18 mjeseci nakon donošenja Delegirane direktive]

                        2(a)(4)

                        Trokrake fosforne s normalnim životnim vijekom i promjerom cijevi > 28 mm (npr. T12): 3,5 mg

                        Istječe [Ured za publikacije: 12 mjeseci nakon objave Delegirane direktive u Službenom listu]

                        2(a)(5)

                        Trokrake fosforne s dugim životnim vijekom (≥ 25 000 h): 5 mg.

                        Istječe [Ured za publikacije: 12 mjeseci nakon objave Delegirane direktive u Službenom listu]”


title: DELEGIRANA DIREKTIVA KOMISIJE (EU) .../ o izmjeni, u svrhu prilagodbe znanstvenom i tehničkom napretku, Priloga IV. Direktivi 2011/65/EU Europskog parlamenta i Vijeća u pogledu izuzeća za uporabu olova u supravodljivim kabelima i žicama od bizmut-stroncij-kalcij-bakrova oksida te olova u njihovim električnim priključcima

text:
               OBRAZLOŽENJE

               1.KONTEKST DELEGIRANOG AKTA

               Ovom Delegiranom direktivom Komisije izmjenjuje se, u svrhu prilagodbe tehničkom i znanstvenom napretku, Prilog IV. Direktivi 2011/65/EU Europskog parlamenta i Vijeća o ograničenju uporabe određenih opasnih tvari u električnoj i elektroničkoj opremi (Direktiva RoHS)
                  1
                u pogledu izuzeća za posebne primjene koje sadržavaju olovo.

               Člankom 4. Direktive RoHS ograničava se uporaba određenih opasnih tvari u električnoj i elektroničkoj opremi (EEO). Trenutačno je u Prilogu II. Direktivi navedeno deset ograničenih tvari: olovo, živa, kadmij, šesterovalentni krom, polibromirani bifenili (PBB), polibromirani difenileteri (PBDE), di(2‑etilheksil) ftalat (DEHP), benzil butil ftalat (BBP), dibutil ftalat (DBP) i diizobutil ftalat (DIBP).

               U prilozima III. i IV. Direktivi RoHS navode se materijali i komponente EEO-a za posebne primjene koje su izuzete iz ograničenja za tvari iz članka 4. stavka 1. te direktive. Člankom 5. predviđa se prilagođavanje priloga III. i IV. znanstvenom i tehničkom napretku (u pogledu odobrenja, obnavljanja i opoziva izuzeća). U skladu s člankom 5. stavkom 1. točkom (a), izuzeća treba uvrstiti u priloge III. i IV. samo ako se time ne narušava zaštita okoliša i zdravlja predviđena Uredbom (EZ) br. 1907/2006 (Uredba REACH)
                  2
                i ako je ispunjen bilo koji od sljedećih uvjeta:

               –eliminacija ili zamjena tvari putem izmjena u dizajnu ili materijalima ili komponentama za koje nije potreban ni jedan od materijala ili tvari navedenih u Prilogu II. nije izvediva iz znanstvenih ili tehničkih razloga,

               –pouzdanost zamjenskih tvari nije osigurana,

               –postoji vjerojatnost da ukupno negativno djelovanje na okoliš, zdravlje i sigurnost potrošača uzrokovano zamjenom prevlada ukupne koristi od te zamjene za okoliš, zdravlje i sigurnost potrošača.

               Pri donošenju odluka o izuzećima i njihovu trajanju u obzir se moraju uzeti raspoloživost zamjenskih tvari i socioekonomski utjecaj zamjene. Pri donošenju odluka o trajanju izuzeća mora se uzeti u obzir svaki potencijalni učinak na inovacije. Kad je to relevantno, uzima se u obzir ukupni učinak izuzeća tijekom cijelog životnog ciklusa proizvoda.

               Člankom 5. stavkom 1. Direktive RoHS propisuje se da Komisija pojedinačnim delegiranim aktima u skladu s člankom 20. uvrštava materijale i komponente EEO-a za posebne primjene u popise u prilozima III. i IV. Člankom 5. stavkom 3. i Prilogom V. utvrđuje se postupak za podnošenje zahtjeva za izuzeće.

               2.SAVJETOVANJA PRIJE DONOŠENJA AKTA

               Komisija od gospodarskih subjekata prima brojne zahtjeve za odobrenje ili obnavljanje izuzeća u skladu s člankom 5. stavkom 3. Direktive RoHS i Prilogom V. toj direktivi
                  3
               .

               Komisija je 25. ožujka 2019. primila zahtjev za novi unos u Prilogu IV. Direktivi RoHS. Izuzeće iz tog zahtjeva odnosi se na uporabu olova u supravodljivom materijalu i povezanim električnim priključcima u određenim uređajima.

               Kako bi ocijenila zahtjev za to novo izuzeće i provela potrebnu tehničku i znanstvenu procjenu, Komisija je u kolovozu 2019. pokrenula studiju
                  4
               . Studija, koja je uključivala osmotjedno javno savjetovanje s dionicima, dovršena je u srpnju 2020. Informacije o savjetovanju bile su navedene na internetskim stranicama projekta
                  5
               , iako u okviru savjetovanja nisu zaprimljeni odgovori.

               Komisija se 23. veljače 2021. savjetovala sa stručnom skupinom država članica za delegirane akte u skladu s Direktivom RoHS. Neki su se stručnjaci složili s predstavljenim nacrtima, a mnogi nisu komentirali. Komisija je provela sve potrebne postupovne korake u vezi s izuzećima od ograničenja za tvari u skladu s člankom 5. stavcima od 3. do 7.
                  6
                te su Vijeće i Europski parlament obaviješteni o svim aktivnostima u tom kontekstu.

               U izvješću o tehničkoj i znanstvenoj procjeni istaknuto je sljedeće:

               ·olovo se može dodati bizmut-stroncij-kalcij-bakrovu oksidu (BSCCO dopiran olovom). Taj se materijal može upotrebljavati u supravodljivim komponentama kao što su kabeli i žice koje stvaraju elektromagnetski krug za medicinske uređaje ili (industrijske) instrumente za praćenje i kontrolu (npr. uređaji za magnetsku rezonanciju ili spektrometri za nuklearnu magnetsku rezonanciju). Kositreno-olovni lem koristi se za povezivanje tih supravodljivih komponenata,

               ·dodavanjem olova BSCCO-u osiguravaju se tehničke i funkcionalne prednosti kao što su jača magnetska polja i viša kritična temperatura, koje se ne mogu postići bez uporabe olova,

               ·za priključke ne postoji alternativni materijal za kositreno-olovni lem s istim pouzdanim svojstvima (npr. dovoljna duktilnost i mala električna otpornost pri niskim temperaturama),

               ·eliminacija ili zamjena olova nije znanstveno i tehnički izvediva bez gubitka svojstava. Zamjena ili eliminacija olova u supravodljivom materijalu i povezanim lemovima trenutačno nije, niti se očekuje da će u doglednoj budućnosti biti, izvediva iz znanstvenih ili tehničkih razloga,

               ·tehničke i funkcionalne prednosti mogu osigurati slike veće razlučivosti za medicinsku dijagnostiku ili za istraživanje i inovacije te omogućuju stabilniju primjenu magnetske rezonancije ili nuklearne magnetske rezonancije. Očekuje se da će ukupna količina olova stavljenog na tržište iznositi 15,5 kg godišnje,

               ·BSCCO dopiran olovom vjerojatno će se koristiti za stvaranje većih jakosti magnetskog polja, dok se bezolovna tehnologija može koristiti za stvaranje manjih jakosti magnetskog polja u manje zahtjevnim uvjetima. Isključivanje nižih jakosti polja iz područja primjene izuzeća nije razmjerno jer bi se time mogle ograničiti inovacije za BSCCO dopiran olovom (npr. manji uređaji) i ekonomski povoljnije alternative za manje jakosti polja.

               3.PRAVNI ELEMENTI DELEGIRANOG AKTA

               Rezultati ocjenjivanja pokazuju da se odobrenjem izuzeća ne bi narušila zaštita okoliša i zdravlja predviđena Uredbom REACH, u skladu s člankom 5. Direktive 2011/65/EU.

               Ispunjen je jedan od relevantnih kriterija iz članka 5. stavka 1. točke (a), naime kriterij da „eliminacija ili zamjena putem izmjena u dizajnu ili materijalima ili komponentama za koje nije potreban ni jedan od materijala ili tvari navedenih u Prilogu II., nije izvediva iz znanstvenih ili tehničkih razloga”.

               Stoga izuzeće treba odobriti i odrediti datum njegova isteka.

               Predloženim aktom odobrava se izuzeće od ograničenja tvari u Prilogu II. Direktivi 2011/65/EU, koje treba navesti u njezinu Prilogu IV., za uporabu olova u supravodljivim kabelima i žicama od BSCCO-a te u povezanim električnim priključcima.

               Budući da se u bliskoj budućnosti ne očekuju pouzdane zamjene, primjereno je odobriti izuzeće do 30. lipnja 2027. Ne očekuje se da će odobreno razdoblje valjanosti negativno utjecati na inovacije.

               Pravni je instrument delegirana direktiva, kako je propisano Direktivom 2011/65/EU te u skladu s relevantnim zahtjevima iz članka 5. stavka 1. točke (a) te direktive.

               Cilj je Delegirane direktive doprinijeti zaštiti zdravlja ljudi i okoliša te uskladiti odredbe za funkcioniranje unutarnjeg tržišta u području električne i elektroničke opreme dopuštanjem uporabe inače zabranjenih tvari za posebne primjene u skladu s Direktivom RoHS i njome utvrđenim postupkom za prilagodbu priloga III. i IV. toj direktivi znanstvenom i tehničkom napretku.

               Delegirana direktiva ne utječe na proračun EU-a.

               DELEGIRANA DIREKTIVA KOMISIJE (EU) .../…

               оd 12.5.2022.

               o izmjeni, u svrhu prilagodbe znanstvenom i tehničkom napretku, Priloga IV. Direktivi 2011/65/EU Europskog parlamenta i Vijeća u pogledu izuzeća za uporabu olova u supravodljivim kabelima i žicama od bizmut-stroncij-kalcij-bakrova oksida te olova u njihovim električnim priključcima

               (Tekst značajan za EGP)

               EUROPSKA KOMISIJA,

               uzimajući u obzir Ugovor o funkcioniranju Europske unije,

               uzimajući u obzir Direktivu 2011/65/EU Europskog parlamenta i Vijeća od 8. lipnja 2011. o ograničenju uporabe određenih opasnih tvari u električnoj i elektroničkoj opremi
                  7
               , a posebno njezin članak 5. stavak 1. točku (a),

               budući da:

               (1)Direktivom 2011/65/EU propisuje se da države članice moraju osigurati da električna i elektronička oprema stavljena na tržište ne sadržava opasne tvari navedene u Prilogu II. toj direktivi. To se ograničenje ne primjenjuje na određene izuzete primjene koje su specifične za medicinske proizvode i instrumente za praćenje i kontrolu te su navedene u Prilogu IV. toj direktivi.

               (2)Kategorije električne i elektroničke opreme (EEO) na koje se primjenjuje Direktiva 2011/65/EU navedene su u Prilogu I. toj direktivi.

               (3)Olovo je ograničena tvar navedena u Prilogu II. Direktivi 2011/65/EU.

               (4)Komisija je 25 ožujka 2019. primila zahtjev u skladu s člankom 5. stavkom 3. Direktive 2011/65/EU da se u Prilog IV. toj direktivi uvrsti izuzeće za uporabu olova u supravodiču bizmut-stroncij-kalcij-bakrovu oksidu za uporabu u kabelima i žicama te olova u povezanim električnim priključcima na druge komponente EEO-a (dalje u tekstu „zatraženo izuzeće”). BSCCO dopiran olovom može se koristiti za stvaranje supravodljivih magnetskih krugova za medicinske uređaje te instrumente za praćenje i kontrolu.

               (5)U okviru ocjenjivanja zatraženog izuzeća provedena su savjetovanja s dionicima u skladu s člankom 5. stavkom 7. Direktive 2011/65/EU. Komentari zaprimljeni tijekom tih savjetovanja objavljeni su na posebnim internetskim stranicama.

               (6)Lemovi koji sadržavaju olovo upotrebljavaju se za spajanje supravodljivih žica i kabela na druge komponente EEO-a. Trenutačno na tržištu ne postoji alternativa bez olova kojom bi se osigurala dovoljna razina pouzdanosti za primjene u kojima su potrebna svojstva kao što su duktilnost i mala električna otpornost pri niskim temperaturama.

               (7)U ocjenjivanju zatraženog izuzeća, koje je uključivalo studiju radi tehničke i znanstvene procjene
                  8
               , zaključeno je da se dodavanjem olova BSCCO-u osiguravaju tehničke i funkcionalne prednosti koje se ne mogu postići bez uporabe olova. Te tehničke i funkcionalne prednosti odnose se na slike veće razlučivosti za medicinsku dijagnostiku ili za istraživanje i inovacije te omogućuju stabilniji rad u relevantnim primjenama.  Dodavanjem olova BSCCO-u omogućuje se proizvodnja učinkovitije i pouzdanije opreme, što je korisno za zdravstvenu skrb i inovacije.

               (8) Trenutačno nije moguće zamijeniti ili na drugi način ukloniti olovo u supravodljivom materijalu i povezanim lemovima uz iste tehničke rezultate niti se očekuje da će u doglednoj budućnosti to biti moguće. Zatraženo izuzeće u skladu je s Uredbom (EZ) br. 1907/2006 Europskog parlamenta i Vijeća
                  9
                i stoga se njime ne narušava zaštita okoliša i zdravlja koja je njome predviđena.

               (9)Stoga je primjereno odobriti zatraženo izuzeće.

               (10)Tehničke prednosti BSCCO-a dopiranog olovom imaju potencijal za poticanje poboljšanja i inovacija u medicinskoj dijagnostici i istraživanju. Nije vjerojatno da će trajanje izuzeća negativno utjecati na inovacije. Stoga je primjereno odobriti izuzeće na dulje razdoblje valjanosti, u skladu s člankom 5. stavkom 2. prvim podstavkom Direktive 2011/65/EU.

               (11)Direktivu 2011/65/EU trebalo bi stoga na odgovarajući način izmijeniti,

               DONIJELA JE OVU DIREKTIVU:

               Članak 1.

               Prilog IV. Direktivi 2011/65/EU mijenja se kako je utvrđeno u Prilogu ovoj Direktivi.

               Članak 2.

               1.Države članice najkasnije [Ured za publikacije, unijeti datum: posljednjeg dana petog mjeseca nakon datuma stupanja na snagu ove Direktive] donose i objavljuju zakone i druge propise koji su potrebni radi usklađivanja s ovom Direktivom. One Komisiji odmah dostavljaju tekst tih odredaba.

               One primjenjuju te odredbe od [Ured za publikacije, unijeti datum: posljednjeg dana petog mjeseca nakon datuma stupanja na snagu ove Direktive + 1 dan].

               Kada države članice donose te odredbe, one sadržavaju upućivanje na ovu Direktivu ili se na nju upućuje prilikom njihove službene objave. Države članice određuju načine tog upućivanja.

               2.Države članice Komisiji dostavljaju tekst glavnih odredaba nacionalnog prava koje donesu u području na koje se odnosi ova Direktiva.

               Članak 3.

               Ova Direktiva stupa na snagu dvadesetog dana od dana objave u Službenom listu Europske unije.

               Članak 4.

               Ova je Direktiva upućena državama članicama.

               Sastavljeno u Bruxellesu 12.5.2022.

                     Za Komisiju

                     Predsjednica
                     Ursula VON DER LEYEN

                     (1)

                        SL L 174, 1.7.2011., str. 88.

                     (2)

                        Uredba (EZ) br. 1907/2006 Europskog parlamenta i Vijeća od 18. prosinca 2006. o registraciji, evaluaciji, autorizaciji i ograničavanju kemikalija (REACH) i osnivanju Europske agencije za kemikalije (SL L 396, 30.12.2006., str. 1.).

                     (3)

                        Popis je dostupan na
                  http://ec.europa.eu/environment/waste/rohs_eee/adaptation_en.htm
                  .

                     (4)

                        Završno izvješće o studiji dostupno je na
                  https://op.europa.eu/en/publication-detail/-/publication/f44f2383-dd0a-11ea-adf7-01aa75ed71a1/language-en/format-PDF/source-146144383
                  .

                     (5)

                        Razdoblje savjetovanja: od 3. prosinca 2019. do 27. siječnja 2020. (
                  https://rohs.exemptions.oeko.info/
                  ).

                     (6)

                        Popis potrebnih administrativnih koraka dostupan je na
                  internetskim stranicama Komisije
                  . U međuinstitucijskom registru delegiranih akata na adresi
                  https://webgate.ec.europa.eu/regdel/#/home
                   može se vidjeti u kojoj su fazi postupka trenutačno nacrti delegiranih akata.

                     (7)

                        SL L 174, 1.7.2011., str. 88.

                     (8)

                  Study to assess seven exemption requests relating to Annex III and IV to Directive 2011/65/EU
                   (Studija za procjenu sedam zahtjeva za izuzeće koji se odnose na priloge III. i IV. Direktivi 2011/65/EU).

                     (9)

                        Uredba (EZ) br. 1907/2006 Europskog parlamenta i Vijeća od 18. prosinca 2006. o registraciji, evaluaciji, autorizaciji i ograničavanju kemikalija (REACH) i osnivanju Europske agencije za kemikalije te o izmjeni Direktive 1999/45/EZ i stavljanju izvan snage Uredbe Vijeća (EEZ) br. 793/93 i Uredbe Komisije (EZ) br. 1488/94 kao i Direktive Vijeća 76/769/EEZ i direktiva Komisije 91/155/EEZ, 93/67/EEZ, 93/105/EZ i 2000/21/EZ (SL L 396, 30.12.2006., str. 1.).

    ---documentbreak---

               PRILOG

               U Prilogu IV. Direktivi 2011/65/EU dodaje se sljedeći unos:

                        „48.

                        Olovo u supravodljivim kabelima i žicama od bizmut-stroncij-kalcij-bakrova oksida (BSCCO) te olovo u električnim priključcima na te žice.

                        Istječe 30. lipnja 2027.”


title: DELEGIRANA DIREKTIVA KOMISIJE (EU) .../ o izmjeni, u svrhu prilagodbe znanstvenom i tehničkom napretku, Priloga IV. Direktivi 2011/65/EU Europskog parlamenta i Vijeća u pogledu izuzeća za uporabu olova u određenim uređajima za magnetsku rezonanciju

text:
               OBRAZLOŽENJE

               1.KONTEKST DELEGIRANOG AKTA

               Ovom Delegiranom direktivom Komisije izmjenjuje se, u svrhu prilagodbe tehničkom i znanstvenom napretku, Prilog IV. Direktivi 2011/65/EU Europskog parlamenta i Vijeća o ograničenju uporabe određenih opasnih tvari u električnoj i elektroničkoj opremi (Direktiva RoHS)
                  1
                u pogledu izuzeća za posebne primjene koje sadržavaju olovo.

               Člankom 4. Direktive RoHS ograničava se uporaba određenih opasnih tvari u električnoj i elektroničkoj opremi (EEO). Trenutačno je u Prilogu II. Direktivi navedeno deset ograničenih tvari: olovo, živa, kadmij, šesterovalentni krom, polibromirani bifenili (PBB), polibromirani difenileteri (PBDE), di(2‑etilheksil) ftalat (DEHP), benzil butil ftalat (BBP), dibutil ftalat (DBP) i diizobutil ftalat (DIBP).

               U prilozima III. i IV. Direktivi RoHS navode se materijali i komponente EEO-a za posebne primjene koje su izuzete iz ograničenja za tvari iz članka 4. stavka 1. te direktive. Člankom 5. predviđa se prilagođavanje priloga III. i IV. znanstvenom i tehničkom napretku (u pogledu odobrenja, obnavljanja i opoziva izuzeća). U skladu s člankom 5. stavkom 1. točkom (a), izuzeća treba uvrstiti u priloge III. i IV. samo ako se time ne narušava zaštita okoliša i zdravlja predviđena Uredbom (EZ) br. 1907/2006 (Uredba REACH)
                  2
                i ako je ispunjen bilo koji od sljedećih uvjeta:

               –eliminacija ili zamjena tvari putem izmjena u dizajnu ili uporabe materijala ili komponenata za koje nije potreban ni jedan od materijala ili tvari navedenih u Prilogu II. nije izvediva iz znanstvenih ili tehničkih razloga,

               –pouzdanost zamjenskih tvari nije osigurana,

               –postoji vjerojatnost da ukupno negativno djelovanje na okoliš, zdravlje i sigurnost potrošača uzrokovano zamjenom prevlada ukupne koristi od te zamjene za okoliš, zdravlje i sigurnost potrošača.

               Pri donošenju odluka o izuzećima i njihovu trajanju u obzir se moraju uzeti raspoloživost zamjenskih tvari i socioekonomski utjecaj zamjene. Pri donošenju odluka o trajanju izuzeća mora se uzeti u obzir svaki potencijalni učinak na inovacije. Kad je to relevantno, uzima se u obzir ukupni učinak izuzeća tijekom cijelog životnog ciklusa proizvoda.

               Člankom 5. stavkom 1. Direktive RoHS propisuje se da Komisija pojedinačnim delegiranim aktima u skladu s člankom 20. uvrštava materijale i komponente EEO-a za posebne primjene u popise u prilozima III. i IV. Člankom 5. stavkom 3. i Prilogom V. utvrđuje se postupak za podnošenje zahtjeva za izuzeće.

               2.SAVJETOVANJA PRIJE DONOŠENJA AKTA

               Komisija od gospodarskih subjekata prima brojne zahtjeve za odobrenje ili obnavljanje izuzeća u skladu s člankom 5. stavkom 3. Direktive RoHS i Prilogom V. toj direktivi
                  3
               .

               Izuzeće 27. uvršteno je u Prilog IV. Direktivi RoHS Delegiranom direktivom Komisije 2014/7/EU
                  4
               . Datum isteka utvrđen za to izuzeće bio je 30. lipnja 2020. Izuzeće se odnosi na uporabu olova u posebnim komponentama koje se koriste u magnetskim poljima koja proizvode određeni medicinski proizvodi. Komisija je 12. prosinca 2018., u roku iz članka 5. stavka 5. Direktive RoHS, primila zahtjev za obnavljanje područja primjene i trajanja tog izuzeća. Izuzeće se sastojalo od dvaju područja primjene, (a) i (b). Podnositelj zahtjeva nije zatražio nastavak dijela (b) izuzeća 27. u Prilogu IV., koji se odnosi na posebne magnete koji se primjenjuju u terapiji česticama.

               Komisija je u kolovozu 2019. pokrenula studiju
                  5
                za provedbu potrebne tehničke i znanstvene procjene. Studija, uključujući osmotjedno javno savjetovanje, dovršena je u srpnju 2020. Informacije o savjetovanju bile su navedene na internetskim stranicama projekta
                  6
               , iako u okviru savjetovanja nisu zaprimljeni odgovori.

               Komisija se 23. veljače 2021. savjetovala sa stručnom skupinom država članica za delegirane akte u skladu s Direktivom RoHS. Provela je sve potrebne postupovne korake u vezi s izuzećima od ograničenja za tvari u skladu s člankom 5. stavcima od 3. do 7.
                  7
                te su Vijeće i Europski parlament obaviješteni o svim aktivnostima u tom kontekstu.

               U izvješću o tehničkoj i znanstvenoj procjeni istaknuto je sljedeće:

               ·olovo se upotrebljava u lemovima, premazima priključaka i spojevima električnih žica, zaštitnih naprava i ugrađenih konektora kako bi se dobile nemagnetske komponente koje su potrebne u uređajima za magnetsku rezonanciju (MR) u dijagnostičke svrhe,

               ·u uređajima i komponentama za magnetsku rezonanciju novog dizajna zamjena i eliminacija olova znanstveno su i tehnički izvedivi,

               ·uređaji za magnetsku rezonanciju starijeg dizajna ograničeni su u pogledu kompatibilnosti s novim bezolovnim komponentama za magnetsku rezonanciju. U nekim uređajima za magnetsku rezonanciju ne može se upotrijebiti novi dizajn bezolovnih komponenata. Drugi stariji uređaji za magnetsku rezonanciju morat će se podvrgnuti detaljnom postupku redizajniranja, čime se ograničeni kapacitet proizvođača preusmjerava s razvoja novih bezolovnih medicinskih proizvoda s boljim dijagnostičkim značajkama na zamjenu olova u postojećim proizvodima,

               ·s obzirom na potražnju za opremom za magnetsku rezonanciju za uređaje starijeg dizajna, koji se ne mogu redizajnirati ili zamijeniti prije isteka razdoblja izuzeća, još je uvijek potrebna uporaba stare opreme za magnetsku rezonanciju koja sadržava olovo,

               ·prelazak na bezolovnu opremu za magnetsku rezonanciju napreduje različitim tempom za uređaje za magnetsku rezonanciju s integriranim zavojnicama i one s neintegriranim zavojnicama za magnetsku rezonanciju,

               ·bezolovne neintegrirane zavojnice za magnetsku rezonanciju novog dizajna dostupne su u dovoljnom broju modela za zdravstvene ustanove. Zbog složenosti uređaja za magnetsku rezonanciju s integriranim zavojnicama i postupka odobrenja potrebnog za njih, za prelazak na bezolovne uređaje za magnetsku rezonanciju potrebno je više vremena,

               ·neodobravanje izuzeća moglo bi dovesti do preuranjenog bacanja uređaja za magnetsku rezonanciju zbog nedostatka kompatibilnih komponenata ili mogućnosti redizajniranja. Moglo bi doći i do manjka opskrbe opremom za magnetsku rezonanciju, a posljedica toga mogla bi biti slabija zdravstvena skrb za pacijente.

               Za neintegrirane zavojnice za magnetsku rezonanciju novog dizajna nije potrebno izuzeće, a za opremu za magnetsku rezonanciju s integriranim zavojnicama neće biti potrebno izuzeće od 30. lipnja 2024., stoga će te primjene biti isključene iz novog teksta izuzeća. Ta će se razlika navesti u izjavi o sukladnosti za taj model, koja je potrebna prije stavljanja proizvoda na tržište u skladu s člankom 7. točkom (c) i člankom 13. Direktive RoHS.

               3.PRAVNI ELEMENTI DELEGIRANOG AKTA

               Rezultati ocjenjivanja pokazuju da se izuzećem koje treba odobriti ne bi narušila zaštita okoliša i zdravlja predviđena Uredbom REACH, u skladu s člankom 5. Direktive 2011/65/EU.

               U procjeni Komisije na temelju popratne studije i savjetovanja zaključeno je da zahtjev za izuzeće ispunjava barem jedan kriterij iz članka 5. stavka 1. točke (a), čime se opravdava produljenje izuzeća: „postoji vjerojatnost da ukupno negativno djelovanje na okoliš, zdravlje i sigurnost potrošača uzrokovano zamjenom prevladaju koristi od te zamjene za okoliš, zdravlje i sigurnost potrošača”.

               Delegiranom direktivom obnavlja se dio izuzeća 27. iz Priloga IV. Direktivi 2011/65/EU za uporabu olova u lemovima, premazima priključaka električnih i elektroničkih komponenata i tiskanih pločica, spojevima električnih žica, zaštitnih naprava i ugrađenih konektora za uređaje za magnetsku rezonanciju. Postojeći tekst dijelova (a) i (b) izuzeća 27. ostaje nepromijenjen te će i dalje biti na popisu radi jasnoće za dionike. Uvodi se novi tekst u dijelovima (c) i (d), ograničen na stvarno potrebne primjene.

               Datum isteka izuzeća utvrđen je u skladu s člankom 5. stavkom 2. prvim podstavkom. Kako je zaključeno u ocjenjivanju, stupanj razvoja zamjena opravdava obnavljanje izuzeća za neintegrirane zavojnice za magnetsku rezonanciju i za uređaje za magnetsku rezonanciju s integriranim zavojnicama, pri čemu se potonji mogu zamijeniti i ranije. Ne očekuje se da će razdoblje valjanosti izuzeća negativno utjecati na inovacije.

               Pravni je instrument delegirana direktiva, kako je propisano Direktivom 2011/65/EU i u skladu s relevantnim zahtjevima iz njezina članka 5. stavka 1. točke (a).

               Cilj je Delegirane direktive doprinijeti zaštiti zdravlja ljudi i okoliša te uskladiti odredbe za funkcioniranje unutarnjeg tržišta u području električne i elektroničke opreme dopuštanjem uporabe inače zabranjenih tvari za posebne primjene u skladu s Direktivom RoHS i njome utvrđenim postupkom za prilagodbu priloga III. i IV. toj direktivi znanstvenom i tehničkom napretku.

               Delegirana direktiva ne utječe na proračun EU-a.

               DELEGIRANA DIREKTIVA KOMISIJE (EU) .../…

               оd 12.5.2022.

               o izmjeni, u svrhu prilagodbe znanstvenom i tehničkom napretku, Priloga IV. Direktivi 2011/65/EU Europskog parlamenta i Vijeća u pogledu izuzeća za uporabu olova u određenim uređajima za magnetsku rezonanciju

               (Tekst značajan za EGP)

               EUROPSKA KOMISIJA,

               uzimajući u obzir Ugovor o funkcioniranju Europske unije,

               uzimajući u obzir Direktivu 2011/65/EU Europskog parlamenta i Vijeća od 8. lipnja 2011. o ograničenju uporabe određenih opasnih tvari u električnoj i elektroničkoj opremi
                  8
               , a posebno njezin članak 5. stavak 1. točku (a),

               budući da:

               (1)Direktivom 2011/65/EU propisuje se da države članice moraju osigurati da električna i elektronička oprema stavljena na tržište ne sadržava opasne tvari navedene u Prilogu II. toj direktivi. To se ograničenje ne primjenjuje na određene izuzete primjene koje su specifične za medicinske proizvode i instrumente za praćenje i kontrolu te su navedene u Prilogu IV. toj direktivi.

               (2)Kategorije električne i elektroničke opreme na koje se primjenjuje Direktiva 2011/65/EU navedene su u Prilogu I. toj direktivi.

               (3)Olovo je ograničena tvar navedena u Prilogu II. Direktivi 2011/65/EU.

               (4)Delegiranom direktivom 2014/7/EU
                  9
                Komisija je odobrila izuzeće za uporabu olova u lemovima, premazima priključaka električnih i elektroničkih komponenata i tiskanih pločica, spojevima električnih žica, zaštitnih naprava i ugrađenih konektora koji se koriste u određenoj medicinskoj opremi za magnetsku rezonanciju (dalje u tekstu „izuzeće”) uvrštavanjem tih primjena u Prilog IV. Direktivi 2011/65/EU. To je izuzeće trebalo isteći 30. lipnja 2020.

               (5)Komisija je primila zahtjev za obnavljanje izuzeća (dalje u tekstu „zahtjev za obnavljanje”) 12. prosinca 2018., u roku iz članka 5. stavka 5. Direktive 2011/65/EU. U skladu s tom odredbom izuzeće ostaje na snazi do donošenja odluke o zahtjevu za obnavljanje.

               (6)U okviru ocjenjivanja zahtjeva za obnavljanje provedena su savjetovanja s dionicima u skladu s člankom 5. stavkom 7. Direktive 2011/65/EU. Komentari zaprimljeni tijekom tih savjetovanja objavljeni su na posebnim internetskim stranicama.

               (7)U ocjenjivanju zahtjeva za obnavljanje, koje je uključivalo studiju radi tehničke i znanstvene procjene
                  10
               , zaključeno je da uređaji za magnetsku rezonanciju starijeg dizajna ovise o komponentama za magnetsku rezonanciju koje sadržavaju olovo i vrlo su ograničeni u pogledu kompatibilnosti s novim komponentama za magnetsku rezonanciju koje ne sadržavaju olovo. Zaključeno je i da su bezolovni modeli neintegriranih zavojnica za magnetsku rezonanciju već dostupni. Međutim, kad su posrijedi uređaji za magnetsku rezonanciju s integriranim zavojnicama, za tehnički razvoj i postupak odobravanja za razvoj bezolovnih rješenja potrebno je dodatno vrijeme.

               (8)Uporabu olova u neintegriranim zavojnicama za magnetsku rezonanciju novog dizajna i u budućim bezolovnim uređajima za magnetsku rezonanciju s integriranim zavojnicama trebalo bi isključiti iz izuzeća s određenim datumima.

               (9)Neodobravanje zahtjeva za obnavljanje moglo bi dovesti do preuranjenog bacanja uređaja za magnetsku rezonanciju zbog nedostatka kompatibilnih komponenata ili mogućnosti redizajniranja. To bi moglo prouzrokovati nedostatke u opskrbi opremom za magnetsku rezonanciju, što bi zauzvrat moglo negativno utjecati na zdravstvenu skrb za pacijente.

               (10)Postoji vjerojatnost da ukupno negativno djelovanje na okoliš, zdravlje i sigurnost potrošača uzrokovano zamjenom prevlada ukupne koristi od te zamjene za okoliš, zdravlje i sigurnost potrošača. Izuzeće je u skladu s Uredbom (EZ) br. 1907/2006 Europskog parlamenta i Vijeća
                  11
                i stoga se njime ne narušava zaštita okoliša i zdravlja koja je njome predviđena.

               (11)Stoga je primjereno odobriti obnavljanje izuzeća.

               (12)Kako bi se osigurala kompatibilna oprema za magnetsku rezonanciju za zdravstvene službe te dalo vrijeme za razvoj bezolovnih alternativa, primjereno je odobriti obnovu izuzeća s revidiranim područjem primjene u trajanju od najviše sedam godina do 30. lipnja 2027., u skladu s člankom 5. stavkom 2. prvim podstavkom Direktive 2011/65/EU. Imajući na umu rezultate stalnih nastojanja da se pronađu pouzdane zamjene, trajanje izuzeća ne bi trebalo negativno utjecati na inovacije.

               (13)Direktivu 2011/65/EU trebalo bi stoga na odgovarajući način izmijeniti,

               DONIJELA JE OVU DIREKTIVU:

               Članak 1.

               Prilog IV. Direktivi 2011/65/EU mijenja se kako je utvrđeno u Prilogu ovoj Direktivi.

               Članak 2.

               1.Države članice najkasnije [Ured za publikacije, unijeti datum: posljednjeg dana petog mjeseca nakon datuma stupanja na snagu ove Direktive] donose i objavljuju zakone i druge propise koji su potrebni radi usklađivanja s ovom Direktivom. One Komisiji odmah dostavljaju tekst tih odredaba.

               One primjenjuju te odredbe od [Ured za publikacije, unijeti datum: posljednjeg dana petog mjeseca nakon datuma stupanja na snagu ove Direktive + 1 dan].

               Kada države članice donose te odredbe, one sadržavaju upućivanje na ovu Direktivu ili se na nju upućuje prilikom njihove službene objave. Države članice određuju načine tog upućivanja.

               2.Države članice Komisiji dostavljaju tekst glavnih odredaba nacionalnog prava koje donesu u području na koje se odnosi ova Direktiva.

               Članak 3.

               Ova Direktiva stupa na snagu dvadesetog dana od dana objave u Službenom listu Europske unije.

               Članak 4.

               Ova je Direktiva upućena državama članicama.

               Sastavljeno u Bruxellesu 12.5.2022.

                     Za Komisiju

                     Predsjednica
                     Ursula VON DER LEYEN

                     (1)

                        SL L 174, 1.7.2011., str. 88.

                     (2)

                        Uredba (EZ) br. 1907/2006 Europskog parlamenta i Vijeća od 18. prosinca 2006. o registraciji, evaluaciji, autorizaciji i ograničavanju kemikalija (REACH) i osnivanju Europske agencije za kemikalije (SL L 396, 30.12.2006., str. 1.).

                     (3)

                        Popis je dostupan na:
                  http://ec.europa.eu/environment/waste/rohs_eee/adaptation_en.htm
                  .

                     (4)

                        SL L 4, 9.1.2014., str. 57.–58.

                     (5)

                        Završno izvješće o studiji (Paket 18.) dostupno je na
                  https://op.europa.eu/en/publication-detail/-/publication/f44f2383-dd0a-11ea-adf7-01aa75ed71a1/language-en/format-PDF/source-146144383

                     (6)

                        Razdoblje savjetovanja: od 3. prosinca 2019. do 27. siječnja 2020.
                  https://rohs.exemptions.oeko.info/
                  .

                     (7)

                        Popis potrebnih administrativnih koraka dostupan je na
                  internetskim stranicama Komisije
                  . U međuinstitucijskom registru delegiranih akata na adresi
                  https://webgate.ec.europa.eu/regdel/#/home
                   može se vidjeti u kojoj su fazi postupka trenutačno nacrti delegiranih akata.

                     (8)

                        SL L 174, 1.7.2011., str. 88.

                     (9)

                        Delegirana direktiva Komisije 2014/7/EU оd 18. listopada 2013. o izmjeni, u svrhe prilagodbe tehničkom napretku, Priloga IV. Direktivi 2011/65/EU Europskog parlamenta i Vijeća s obzirom na izuzeće za olovo u lemovima, premazima priključaka električnih i elektroničkih komponenata i tiskanih pločica, spojevima električnih žica, zaštitnih naprava i ugrađenih konektora koji se koriste u (a) magnetnim poljima unutar područja promjera od 1 m oko izocentra magneta u medicinskoj opremi za magnetnu rezonanciju, uključujući monitore za pacijente dizajnirane za korištenje unutar tog područja; ili (b) u magnetnim poljima unutar udaljenosti od 1 m od vanjskih površina ciklotronskih magneta, magneta za vođenje snopa zraka i kontrolu smjera snopa zraka koji se primjenjuju u terapiji česticama (SL L 4, 9.1.2014., str. 57.).

                     (10)

                  Study to assess seven exemption requests relating to Annex III and IV to Directive 2011/65/EU
                   (Pack 18)
                   (Studija za procjenu sedam zahtjeva za izuzeće koji se odnose na priloge III. i IV. Direktivi 2011/65/EU (Paket 18.)).

                     (11)

                        Uredba (EZ) br. 1907/2006 Europskog parlamenta i Vijeća od 18. prosinca 2006. o registraciji, evaluaciji, autorizaciji i ograničavanju kemikalija (REACH) i osnivanju Europske agencije za kemikalije te o izmjeni Direktive 1999/45/EZ i stavljanju izvan snage Uredbe Vijeća (EEZ) br. 793/93 i Uredbe Komisije (EZ) br. 1488/94 kao i Direktive Vijeća 76/769/EEZ i direktiva Komisije 91/155/EEZ, 93/67/EEZ, 93/105/EZ i 2000/21/EZ (SL L 396, 30.12.2006., str. 1.).

    ---documentbreak---

               PRILOG

               U Prilogu IV. Direktivi 2011/65/EU u unosu 27. dodaju se sljedeće točke (c) i (d):

                         „(c) neintegriranim zavojnicama za magnetsku rezonanciju za koje se izjava o sukladnosti modela prvi put objavljuje prije [Ured za publikacije: datum objave Delegirane direktive u Službenom listu + 1 dan]; ili

                        (d) uređajima za magnetsku rezonanciju s integriranim zavojnicama koji se koriste u magnetskim poljima unutar područja promjera od 1 m oko izocentra magneta u medicinskoj opremi za magnetsku rezonanciju i za koje se izjava o sukladnosti prvi put objavljuje prije 30. lipnja 2024.

                        Istječe 30. lipnja 2027..”